Is jou kind 'n kieskeurige eter? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is jou kind 'n kieskeurige eter?
Nie alle kieskeurige eters is kleuters of peuters nie. Sommige van hierdie moeilike eters het al baard! Dit is egter nooit te laat om gesonder eetgewoontes aan te leer en minder stresvolle etenstye te hê nie.
Dit is die ouers of versorger se verantwoordelikheid om te besluit wat voorgesit gaan word. Dit is die kind se verantwoordelikheid om te besluit of hy wel gaan eet. Jou kind sál eet indien hy honger is, selfs al is dit nie sy gunstelingkos wat voorgesit word nie. Jou kind sal ook self besluit hoeveel hy gaan eet. Vertrou hom om self te weet wanneer hy versadig is.
Kook een gesonde en gebalanseerde aandete vir die hele gesin, en moenie ander opsies aanbied wanneer jou kind nie wil eet nie.
Probeer om 'n vaste roetine vas te lê. Jou kind moet weet presies hoe laat etes en geskeduleerde peuseltye sal wees, en doen dit elke dag op dieselfde manier. Jou kind sal sodoende leer wanneer om kos te verwag, en dit sal hom help om honger by die tafel aan te kom. Jou kind sal makliker bereid wees om nuwe kosse te probeer as hy honger is.
Laat etenstyd 'n prioriteit word. Eet saam as gesin by die tafel, nie terwyl jou kind rondloop of televisie kyk nie.
Wees 'n goeie rolmodel. Jy sal jou jongste moeilik oortuig om 'n kossoort te probeer wanneer sy ouer broer, of jy self, nie bereid is om dit te eet nie. Maak dus seker dat almal dieselfde kos eet.
Indien jou kind weier om te eet tydens etenstyd of peuseltyd, moet jy eers weer kos aanbied wanneer die volgende geskeduleerde etenstyd of peuseltyd aanbreek. As hy min eet tydens aandete, sal hy wel daarvoor opmaak deur 'n stewige ontbyt te eet.
Etenstyd moet gelukkige gesinstyd wees. Hou op om druk op jou kind te plaas om te eet, en geniet net die tyd saam.
Bly weg van druk, lof, belonings en straf. Gee jou kind die onafhanklikheid waarna hy smag deur te vertrou dat hy sal eet indien hy wel honger is.
Moenie langer as 30 minute toelaat vir jou kind om sy kos te eet nie. As die tyd verstryk het, moet jy die kos wegneem en jou kind kan gaan speel.
Laat jou kind betrokke raak by die voorbereiding van die kos en help om die tafel te dek of water te skink.
Tuinmaak is 'n wonderlike manier om jou kind lief te maak vir groente. Laat hom die plantjies plant en natgooi, en trots sien hoe sy groente groei. Hy sal dan baie graag van hierdie groente wil eet.
Beplan saam. Laat jou kind een of twee idees vir gesonde maaltye per week kies wat hy graag sal wil eet. Almal moet dan hierdie kos saam geniet tydens etenstyd.
Tema-aande kan heerlik en opwindend wees. Kies geregte vanuit verskillende dele van die wêreld.
Maak prettige name op vir sekere kosse. Julle kan byvoorbeeld 'n groen smoothie monstersap noem. Laat jou kind van die name self opmaak.
Moenie opgee nie. Indien jou kind nie 'n sekere kossoort geniet of wil proe nie, kan jy dit weer na 'n paar dae voorsit. Probeer dalk 'n ander resep of voorbereidingsmetode. Soms sal dit tot tien probeerslae neem voordat hy 'n nuwe kossoort sal begin geniet.